Read in English . Il-Kummissjoni Interdjoċesana Ambjent (KA) uriet xettiċiżmu fuq proposta li tippermetti l-insib ta' għasafar tal-għana għal raġunijiet xjentifiċi, peress illi jidher li din m'hi xejn ħlief mod kif Malta tista' ddur mal-liġijiet Ewropej li ma jippermettux l-insib ta' dawn l-ispeċi. Il-KA għamlet is-sottomissjonijiet tagħha bħala parti mill-proċess ta' konsultazzjoni mniedi mill-Ministeru għal Għawdex, li ġie mogħti responsabbiltà fuq il-kaċċa u l-insib din is-sena. Il-Ministru għal Għawdex, Clint Camilleri huwa kaċċatur hu nnifsu. Il-kummissjoni qalet li taqbel mal-kunċett li n-nassaba jkunu direttament involuti fi proġetti xjentifiċi, dejjem jekk dawn ikunu ppjanati u maħduma sew. Però, qalet li tinsab "imħassba serjament dwar il-mod mgħaġġel li bih qed tinħadem din il-proposta." "Tant qed issir bl-għaġla li, mill-kummenti li deheru fil-midja soċjali, jidher li hemm nuqqas kbir ta' għarfien dwar x'irid isir fl-istess komunità tan-nassaba – dawk li ser ikunu involuti f'dan l-istudju. Dan jagħti x'jifhem li nstab mezz kif possibilment induru mal-liġi li tillimita l-insib u b'hekk noffru soluzzjoni ta' malajr biex tissolva l-kwistjoni (għal żmien qasir) tal-insib f'pajjiżna," qalet il-KA "Fi kliem ieħor, la ma nistgħux ngħaddu mill-bieb, tgħid se nippruvaw nidħlu mit-tieqa?" Il-KA wissiet li l-proġett jista' jagħmel aktar ħsara milli ġid, kemm lill-ambjent naturali kif ukoll lin-nassaba nfushom. Insistiet li l-Kummissjoni Ewropea x'aktarx se tirrealizza l-intenzjonijiet ta' Malta, u li n-nassaba kienu qed jingħataw tamiet foloz li jwassluhom għal aktar frustrazzjoni. Studju xjentifiku jrid ikun kredibbli Il-kummissjoni insistiet li studju xjentifiku għandu jkun organizzat taħt il-patroċijnju ta' istituzzjoni kredibbli bħall-Università ta' Malta, li toffri esperti fil-qasam. Il-proġett jidher li m'għandux metodoloġija dikjarata, li essenzjali sabiex jitqies tabilħaqq xjentifiku. B'hekk, żiedet il-KA, għandhom jitqabbdu ornitoloġisti biex iħarrġu u jassistu nassaba li huma lesta jsiru bird ringers. Fakkret li l-użu taċ-ċrieket għandu ċertu livell ta' awtokontroll għax dawn iservu ta' prova li l-għasafar verament ikunu qed jinqabdu u jinħelsu. Però il-gvern qed jipproponi sistema li ma tagħtix garanzija li l-għasafar maqbuda se jkunu meħlusa mill-ġdid, li x'aktarx iwassal għal investigazzjoni mill-Kummissjoni Ewropea. Il-proġett kif imfassal jagħti n-nassaba l-opportunità li jaqbdu kemm iridu minn seba' speċi ta' għasafar tal-għana, u jieħdu nota ta' ċrieket li jista' jkollhom u jeħilsuhom immedjatament. Però ċ-ċrieket huma rarità fuq l-għasafar tal-għana: ftit aktar minn 100 ġew irreġistrati mill-1910 sal-lum. Peress li m'hemm l-ebda bżonn li jitlibbsu ċ-ċrieket fuq l-għasafar li jinqabdu, il-KA insistiet li l-informazzjoni li se tinġabar se tkun "minima u x'aktarx irrelevanti," u li dan ikompli jixħet dubji serji dwar l-intenzjoni vera wara din il-proposta. .td_uid_3_5f75c3a18b127_rand.td-a-rec-img{text-align:left}.td_uid_3_5f75c3a18b127_rand.td-a-rec-img img{margin:0 auto 0 0}